31 ነሓሰ 2020 ምንጪ ስእሊ, Getty Images ኣብ ኢትዮጵያ ካብ 2011 ዓ.ም [ኣቆጻጽራ ግእዝ] ጀሚሩ: ፖለቲከኛታት ኢትዮጵያ ካብ ዝተማጎቱሎም ሃገራዊ ዛዕባታት፡ መረጻ እቲ ዝዓበየ'ዩ። 'ሃገራዊ መረጻ ኣብ እዋኑ ክካየድ ኣለዎ፡ ክካየድ ኣይኽእልን' ዝብል ክትዕ፡ ብፍላይ ነቲ ኣብ ሞንጎ ክልላዊ መንግስቲ ትግራይን ፌደራላዊ መንግስቲ ኢትዮጵያን ዝቕጽል ዘሎ ምትፍናን ክዓርግ ምኽንያት ኮይኑ እዩ። ጉዳይ መረጻ፡ ንክልቲኦም መንግስታት ነናሻዕ ከጣቑሶም፣ ከካስሶምን ከተፋንኖምን ተራእዩ። ሰልፍታት ህወሓትን ብልጽግናን፡ ከምኡ'ውን ዝመርሕዎም መንግስታት ክልልን ፌደራልን፡ መግለጺታት እናውጽኡ ሓደ ነቲ ኻልእ ክኹንኑን ክነቕፉን እዮም ጸኒሖም። እቲ ዘሎ ምስሕሓብ፡ ካብ ናይ ቃላት ኲናት ሰጊሩ ናብ ናይ ሓይሊ ግጭት ከየምርሕ እውን ስግኣታት ኣሎ። ኣብ ጉዳይ መረጻ ዝነበረ ክትዕ ግን ኣብ መንጎ ህወሓትን ብልጽግናን ጥራይ ዝተሓጸረ ኣይኮነን። ሰልፍታት 'ኢዜማ' ከምኡ ድማ 'ኣብን' እቲ መረጻ ክናዋሕ ይጠልቡ ነይሮም። ህወሓትን ኦፌኮን ድማ እቲ መረጻ ክካየድን መንግስቲ ኣድላዪ ቅድመ ምድላዋት ክገብርን ይሓትቱ ነይሮም። ኣቦ መንበር ኦሮሞ ፌደራሊስት ኮንግረስ፡ ፕሮፌሰር መረራ ጉዲና "እዞም ሃገር ኣብ ዝተረጋግአ ኩነታት የላን፤ መረጻ ክካየድ የብሉን ዝብሉ ሰባት ንክርድኦም ይኸብደኒ'ዩ" ዝብል ርኢይቶ ሂቡ ነይሩ። ወለዲ ብፖለቲካዊ ኣረኣእያ ደቆም ርእሶም ከምዘድንኑ ዝገብር ፖለቲካ ትግራይ ካበይ ዝበቖለ እዩ?
